IZVJEŠĆE O PROVEDENOJ TERENSKOJ NASTAVI „ VLAK U SNIJEGU“

( 14.2.2023. – 17.2.2023.)

Ove godine naši učenici trećih i četvrtih razreda centralne škole i PO Ljubitovica su realizirali terensko projektnu nastavu „Vlak u snijegu“. U srcu netaknute prirode Gorskog kotara, smješteni smo u mjestu Ravna Gora, koja je idealna kulisa za veselo druženje s vršnjacima i stvaranje prijateljstava, te boravak u prirodi i upoznavanje svih njezinih ljepota.

Naši su se učenici 3. a i b razreda, 4.a razreda i trećeg i četvrtog razreda PO Ljubitovica razreda sa svojim učiteljicama Dianom Pajčić, Ivanom Brčić, Anitom Hrabar, Tanjom Roso, Majom Muštra i asistenticom Jadrankom Hrabar, 14. veljače, autobusom zaputili prema Gorskom kotaru, Ravnoj Gori.

Autobus smo ispunili veselim usklicima oduševljenja. Prva „stanica“ na našem putu je bila dolina rijeke Gacke.. **Rijeka Gacka** je jedna od najljepših hrvatskih rijeka. Obiluje brojnim izvorima, od kojih su najpoznatiji Tonkovića vrilo, Majerovo vrilo i Klanac. Posjetili smo Majerov mlin i stare mlinice u kojima se nekad mljelo žito. Stari mlinar nam je prezentirao rad mlinica i dobivanja brašna...učenici su ručali u Otočcu. Otočac je središte Gacke. Spada u jedno od najstarijih naselja sa hrvatskim življem. Prvi puta spominje se na Bašćanskoj ploči s kraja 11. stoljeća (1100. g.), tom ugaonom kamenom spomeniku hrvatske pismenosti i kulture. Otočac svoj naziv i opstanak duguje riječnom otoku. Otočac je sve do 18. st. bio smješten na prirodnom otočiću usred rijeke Gacke. Nastavili smo svoj put, po dolasku u Ravnu Goru i smještaja u hotel odmah smo pohrlili na snijeg. Grudali smo se, trčali, smijali i dječjom cikom i vriskom probudili pomalo uspavane stanovnike Ravne Gore nenaviknute na ovaj nesvakidašnji prizor. Po dolasku u hotel dočekalo ih je ljubazno osoblje i topla večera.

Sutradan smo krenuli u istraživanje šume i bili smo spremni za razne aktivnosti na snijegu. Nakon doručka otišli smo u Lokve, u zaštićenu Park šumu Golubinjak. Razgledavali smo park i šetali poučnom stazom kroz šumu jela i smreka u pratnji stručne osobe – vodiča. Nakon obilaska, slobodno vrijeme smo proveli u igri na snijegu. Nastavili smo se voziti prema Delnicama, središnjem i najvećem naselju Gorskog kotara koje pokriva središnji prostor goranske visoravni. Obišli smo naselje: crkvu sv. Ivana Krstitelja, staru skijašku skakaonicu, prošetali se Parkom kralja Tomislava, nastavkom obližnje park šume, u kojem se nalazi sunčani sat. Posjetili su Park-šumu Japlenški vrh te hranili jelene lopatare koji obitavaju u gateru napravljenom u sklopu šume. Vratili smo se u hotel, na ručak. Poslijepodne smo imali radionice u hotelu, nakon gledanja igranog filma Vlak u snijegu. Nakon tople i ukusne večere imali smo zabavni program

Treći dan naše snježne avanture poslije doručka otišli smo u Fužine. Prošetali smo središtem prekrasnog gradića i posjetili špilju Vrelo koja je otkrivena 1950. godine. Stara je 3,5-4 milijuna godina, a starost siga se procjenjuje na 500000-600000 godina. Slobodno vrijeme smo iskoristili za šetnju uz jezero Bajer. Jezero Bajer najstarije je akumulacijsko jezero fužinskog kraja koje je izuzetno bogato vodom. Da bi se ta silna količina vode zadržala i iskoristila, u Fužinama su izgrađena tri akumulacijska jezera – Bajer, Lepenica i Potkoš. Bajer je izgrađen pedesetih godina prošloga stoljeća izgradnjom brane tik uz naselje Fužine.. Jezero je prosječne dubine od 2 do 7 metara. Oko jezera vodi atraktivna šetnica duga 6 km. Nakon posjeta Fužinama uputili su se u Muzej velikih zvijeri, koji je smješten uz već poznati dvorac Stara Sušica u istoimenom mjestu pokraj Ravne Gore. U njemu smo upoznali tri velike zvijeri Gorskog kotara: medvjeda, vuka i risa. Naučili smo najvažnija obilježja i navike ovih fascinantnih stvorenja. Podsjetili smo se da svoj životni prostor dijelimo s drugim bićima i da se moramo naučiti suživotu s prirodom, šumom i njezinim stvorenjima.

Po povratku u hotel dočekao nas je slasan ručak, nakon što smo se malo odmorili, te se zaputili prema Delnicama, svoju avanturu nastavili na klizalištu. Klizalište je zapravo dvorana koja ima dvojaku funkciju: u zimskim mjesecima postaje klizačka arena, a ostatak godine pogodna je za održavanje raznih dvoransko sportskih događanja. Neki su se od naših učenika, a i učiteljica, pokazali kao vrsni klizači. Večer smo proveli zabavljajući i natječući se u pjevanju, plesanju, najboljoj frizuri…

Zadnji dan snježne avanture započeo je pakiranjem kufera i doručkom za oproštaj od Gorskog kotara. Na povratku kući posjetili smo zavičaj bajki, grad Ogulin. Prošetali smo se gradom, posjetili Zavičajni muzej grada Ogulina te naučili ponešto o njegovu nastanku i važnosti za hrvatsku vojnu povijest. Ovaj bajkoviti grad je bio inspiracija našoj velikoj Ivani Brlić Mažuranić koja je u svojim djelima na maštovit način opisala njegovu prošlosti i bogato kulturno nasljeđe. Prošetali smo do Đulinog ponora, kanjona u središtu grada gdje rijeka Dobra završava svoj tok, a uz koji se veže legenda o nesretnoj ljubavi lijepe djevojke Đule i kapetana Milana. Nastavili smo autoputom prema gradu Gospiću, gdje je učenike dočekao topao i ukusan ručak. Bili smo spremni za završnu avanturu. Posjetili smo jedinstveni pećinski park Grabovača. kompleks se sastoji od čak osam špilja, jedne jame i više poučnih staza, a najljepša i najposjećenija među njima je špilja Samograd. Ulaz u špilju podsjeća na katedralu, a posjetitelji se cijelom dužinom kreću po stepenicama ručno uklesanim u sigovinu. Osim speleoloških objekata, park je stanište brojnim ugroženim vrstama, a tu se nalaze i čak četiri izvora pitke vode, kao i rijeka Lika – najduža hrvatska ponornica. Uz edukatora obišli smo špilju Samograd i sudjelovali u radionici potrage za blagom. U predvečerje krećemo prema Gospiću gdje s nestrpljenjem očekujemo vlak iz Zagreba kojim ćemo putovati našim kućama. Na željezničkoj stanici dočekali su nas roditelji.

Naša škola je ove godine prvi put organizirala terensku nastavu, nastavu učenja u stvarnom okruženju. Uz bogaćenje znanja iz prirode i društva, učenja o povijesti gorskih zavičaja, njihovom prirodno – geografskom smještaju, bogatom kulturnom nasljeđu i netaknutoj prirodi Gorskog kotara, uz neizostavnu tjelesnu aktivnost, učenici su mnogo naučili i o ponašanju i samoopstojnosti unutar razredne zajednice. Naučili su brinuti se jedan o drugom, razvijati svoje higijenske i radne navike, osamostaljivati se. Nadamo se da će se ovaj edukativni program ponavljati iz generacije u generaciju.